HUISWERKRIGLYNE - SENIORFASE: GR - PDF
Download "HUISWERKRIGLYNE - SENIORFASE: GR"
1 HUISWERKRIGLYNE - SENIORFASE: GR Doel: Die koördinering en monitering van alle graad 7-huiswerk op n daaglikse basis. Duidelike kommunikasie vanaf die graad 7-onderwysers aan die leerders, en veral die ouers, wat die aard en die hoeveelheid van die huiswerk betref. Ons wil verseker dat ons goed gebalanseerde leerders opvoed - op akademiese-, sport-, kultuur-, sosiale en geestelike gebied. Ons wil graag die volgende riglyne i.v.m. huiswerk in die seniorfase aan u deurgee: 1. Huiswerk word beskou as die inoefening van basiese vaardighede; die voltooiing van klaswerk (wanneer nodig) en die voorbereiding vir toetse. 2. n Graad 7-leerder behoort ongeveer 2 ure per dag, 4/5 (4 tot 5) dae per week, aan huiswerk af te staan. Dit sal natuurlik wissel na gelang van die spoed waarteen u kind werk. 3. Dit sluit in dat u kind die nodige hersiening en voorbereiding vir kwartaaltoetse gemaklik binne hierdie 2 ure per dag kan afhandel, mits hy/sy reg beplan en vooruit werk indien die huiswerk nie die volle 2 ure per dag in beslag neem nie. 4. Alle formele assesseringstake (soos dit op die rapport verskyn) sal altyd in die klas gedoen word. Dit sal onder geen omstandighede as huiswerk gegee word nie. U sal aan die einde van elke kwartaal u kind se portefeulje van formele assesseringstake ontvang vir insae en kommentaar.
2 2 5. Daar is groot sensitiwiteit by die onderwysers om nié klaswerk op n Woensdagmiddag (voor die kwartaaltoets op n Donderdag) te laat doen nie. Leerders kry kans tot Vrydag om Wiskunde-huiswerk te voltooi. Dit beteken egter dat take (soos n mondeling of speltoets) wat reeds n billike tyd vooraf vir n Donderdag geskeduleer is, steeds voorberei moet word. 6. Navorsingstake: Alle navorsing sal in die klas gefasiliteer en gedoen word. Op laerskoolvlak leer leerders nog navorsingsvaardighede (soeklees; vluglees; kernwoorde; opsomming in eie woorde; aanhalings; kategorisering; formaat en bronnelys) aan; sodat hulle op hoërskool in staat is om dit grootliks op hulle eie te kan doen. Dit is uit en uit die onderwyser se verantwoordelikheid om alle bronne in die klas te voorsien. Indien u oor skitterende bronne of enige ander hulpmiddels beskik; moenie huiwer om dit aan te bied nie! Die standaard en formaat van Engels op Internet is ver bó die vuurmaakplek van die meeste laerskoolkinders. Daar is baie beskikbare bronne op hulle vlak - ook in ons eie mediasentrum, wat elke middag, Maandag tot Donderdag, tot 14:30 oop is. Ons verkies dit dat navorsingstake in u kind se eie handskrif gedoen word! Ons sal nie leerders ontmoedig wat wel op n rekenaar wil werk nie, maar dan word alle rofwerk in u kind se handskrif en die onderwyser se handtekening daarby, saam met die getikte taak ingehandig. U kind sal geen ekstra punte verdien vir enige getikte werk of grafieke/prente wat op die rekenaar gedoen is nie. Moet asseblief nie vir u kind die werk tik nie; op dié manier ly u kind se selfbeeld daaronder en bemeester u kind ook nie eers die vaardigheid om n rekenaar te kan gebruik nie. 7. Praktiese take: U sal minstens n week vooraf kennis kry indien u kind enige materiaal wat benodig word vir praktiese take, skool toe moet bring. Alle werk word in die klas gedoen. Daar sal nooit van u as ouer verwag word om u kind te help om n taak tuis te doen nie. Ons praat hier spesifiek van modelle wat bv. in Tegnologie/NW gemaak word, asook Kunsprojekte.
3 3 n Uitsondering in dié verband is die Natuurwetenskap Ekspo-taak, waarvoor u baie lank voor die tyd volledige instruksies ontvang. In tale is daar twee keer per jaar n voorbereide toespraak en twee keer voorbereide lees. U sal minstens drie weke voor die tyd weet wat die inhoud en formaat is. Dieselfde geld as daar n mondelinge aanbieding in enige ander leerarea as assesseringstaak gedoen word. n Entrepreneursmark vind een keer per jaar plaas. Die strooibiljet, plakkaat én sakeplan moet in die klas gedoen word. Leerders kan die nodige materiaal saambring skool toe. Enige taak wat op die rekenaar gemaak word, moet vergesel word met die kind se eie oorspronklike werk soos in die klas beplan. Ouers is welkom om leerders te help met die beplanning en maak van produkte vir die markte. Hou asb. net altyd in gedagte dat u kind soveel moontlik sélf moet doen en 100% betrokke moet wees by alle reëlings, anders dien dit geen doel nie. Beperk asb. uitgawes - die doel is om entrepreneursvaardighede te bemeester; beslis nié wie die meeste wins toon nie! Geen ouers word toegelaat om leerders te help tydens n mark nie; behalwe in uitsonderlike gevalle, ter wille van veiligheid. Die datums waarop take afgehandel moet wees, sal skriftelik aan u kind gegee word - op die taak én op die webwerf. 8. Klaswerk: Klaswerk word so hanteer dat 90% van leerders in n klas dit met gemak binne die beskikbare klastyd kan voltooi. Vir die 10% wat stadiger werk, sal dit nie meer as 10 min. neem om dit tuis te voltooi nie. 9. Buitemuurse aktiwiteite: Indien u kind ekstra Wiskundeklasse, Kumon, remediërende lees of enige ander onderrig ontvang, moet u asseblief in ag neem dat dit ekstra ure akademiese tyd by u kind se dag voeg. U kan nie hierdie ekstra inoefening ook verreken as huiswerk wat deur die skool aan u kind gegee word nie! Neem asb. die tyd wat bg. aktiwiteite in beslag neem, in aanmerking wanneer u die buitemuurse aktiwiteite beplan.
4 4 Oor die algemeen wil ons regtig n ernstige beroep doen dat u die goue middeweg sal volg. Ons is van mening dat kinders in die laerskool nog kind moet wees en tyd hê om te speel - dit is baie belangrik! Ons besef egter ook dat daar baie talentvolle kinders in ons skool is en dat baie ouers voel hulle moet aan soveel moontlik aktiwiteite blootgestel word sodat hulle sinvolle keuses in die hoërskool kan maak. Ons is egter baie bekommerd, omdat die skaal al hoe meer begin oorhel na laasgenoemde - dit is geen uitsondering dat leerders in ons skool tot ses buitemuurse bedrywighede het nie - wat elke moontlike minuut in hulle dag opslurp! Leerders met té vol programme, laat noodgedwonge huiswerk en leerwerk ophoop - dit lei tot groter druk en spanning. 10. Afwesighede: Indien u kind vir n paar dae afwesig was, gee ons vir hom / haar n week (of langer, na gelang van omstandighede) om die werk in te haal. Die goue reël: Hoe gouer, hoe beter! Die huiswerk sal gereeld opgedateer word op die webwerf. Huiswerk word elke dag links voor op die bord neergeskryf. Enige toetse / assesseringstake wat nie geskryf is nie, moet gedurende die kwartaal gedoen word. Die reeling is dat n toets geskryf word die dag waarop die kind terugkeer skool toe in die betrokke onderwyser se klas. Tref asseblief persoonlik reëlings met die betrokke personeellid d.m.v. u kind, of per e-pos. Beperk asseblief enige afwesighede tot die absolute minimum! U besef dit nie, maar indien u kind verduidelikings mis, bv. in wiskunde en tale, moet al daardie werk gedurende pouses aan u kind verduidelik word, alvorens hy / sy die take kan doen. Indien n personeellid afwesig is, moet u kind onmiddellik na sy / haar toesigklas verdaag. Daar word huiswerk afgehandel en indien lg. voltooi is, gelees. Sorg asb. dat u kind te alle tye n lekker leesboek in die tas het! 11. Monitering van huiswerk: Tans word elke graad 7-klas se huiswerk elke dag gemonitor. Dit is om koördinering tussen die onderwysers te vergemaklik en ook om n databasis op te bou, indien daar enige navrae in die toekoms is.
5 5 Indien u enige vrae het, (nou, of in die toekoms) bel ons gerus op of kontak ons via e-pos (adresse voor in die dagboekie). Ons is hier om te help! Me Hanlie Geertsema Departementshoof: Akademie S K E U R S T R O K I E Aandag: Registeronderwyser Ek, ouer van in Gr. verklaar hiermee dat ek kennis geneem het van die Huiswerkriglyne. Handtekening: Ouers Datum